b"\n_START_ARTICLE_\nJeneveras\n_START_PARAGRAPH_\nJeneveras (oland. Jenever)\xc2\xa0\xe2\x80\x93 kadagio kankor\xc4\x97\xc5\xbe\xc4\x97liais gardintas stiprus alkoholinis g\xc4\x97rimas, tradicinis Nyderlanduose, Belgijoje ir \xc5\xa0iaur\xc4\x97s Pranc\xc5\xabzijoje, i\xc5\xa1 kurio atsirado d\xc5\xbeinas.\n_START_SECTION_\nKilm\xc4\x97\n_START_PARAGRAPH_\nJeneveras olandi\xc5\xa1kai vadinamas junever, genievre, genever, jeniever, peket, o Anglijoje\xc2\xa0\xe2\x80\x93 ir Holland gin ('olandi\xc5\xa1kas d\xc5\xbeinas')._NEWLINE__NEWLINE_Manoma, kad jenever\xc4\x85 suk\xc5\xabr\xc4\x97 oland\xc5\xb3 alchemikas Sylvius de Bouve (lot. Franciscus Sylvius), ir \xc5\xa1\xc4\xaf g\xc4\x97rim\xc4\x85 XVI a. antroje pus\xc4\x97je pardavin\xc4\x97jo kaip vaist\xc4\x85. XVII a. jis i\xc5\xa1populiar\xc4\x97jo. Tradicinis jeneveras iki \xc5\xa1iol labai populiarus Nyderlanduose ir Belgijoje. ES teis\xc4\x97s aktai nurodo, kad tik jeneveras, pagamintas \xc5\xa1iose dviejos valstyb\xc4\x97se bei dviejose Pranc\xc5\xabzijos provincijose bei dviejose Vokietijos \xc5\xbeem\xc4\x97se gali b\xc5\xabti vadinamas pavadinimu jenever._NEWLINE_Jeneveras prad\xc5\xbeioje buvo distiliuotas raugintas salyklinis g\xc4\x97rimas (oland. moutwijn), tur\xc4\x97j\xc4\x99s apie 50\xc2\xa0% stiprumo. Kadangi \xc5\xa1is g\xc4\x97rimas d\xc4\x97l prastos distiliacijos technologijos buvo prasto skonio, d\xc4\x97davo \xc5\xbeoleli\xc5\xb3 kad pager\xc4\x97t\xc5\xb3 gardis. Buvo pasirinktos kadagio \xe2\x80\x9euogos\xe2\x80\x9c (sultingi kankor\xc4\x97\xc5\xbe\xc4\x97liai, oland. Jeneverbes, pranc. genievre), nes gars\xc4\x97jo savo vaistin\xc4\x97mis savyb\xc4\x97mis. Kartu g\xc4\x97rimas gavo pavadinim\xc4\x85 jenever, kuris angl\xc5\xb3 kalboje sutrump\xc4\x97jo iki gin 'd\xc5\xbeinas (g\xc4\x97rimas)'.\n_START_SECTION_\nDu jenevero tipai\n_START_PARAGRAPH_\nJeneverai b\xc5\xabna dviej\xc5\xb3 tip\xc5\xb3\xc2\xa0\xe2\x80\x93 Oude 'senasis' ir Jonge 'jaunasis'. \xc4\xae \xc5\xa1iuos du tipus skirsto ne pagal i\xc5\xa1laikym\xc4\x85, bet pagal naudojam\xc4\x85 distiliavimo technologij\xc4\x85. Apie 1900\xc2\xa0m. i\xc5\xa1mokta i\xc5\xa1distiliuoti itin auk\xc5\xa1tos kokyb\xc4\x97s etanol\xc4\xaf, beveik visi\xc5\xa1kai neutralaus skonio, nepriklausomai nuo naudotos \xc5\xbealiavos. D\xc4\x97l pasaulin\xc4\x97s tendencijos gaminti pigesnius g\xc4\x97rimus su lengvesniu, silpniau dominuojan\xc4\x8diu skoniu buvo sukurti kupa\xc5\xbeiniai viskiai D. Britanijoje ir Jonge Jenever Nyderlanduose. Antrojo pasaulinio karo metais, d\xc4\x97l importuot\xc5\xb3 gr\xc5\xabd\xc5\xb3 ir kartu salyklo stygiaus, imta populiarinti \xc5\xa1\xc4\xaf kupa\xc5\xbein\xc4\xaf jenever\xc4\x85. I\xc5\xa1 cukrini\xc5\xb3 runkeli\xc5\xb3 melasos gautas etanolis pakeit\xc4\x97 iki tol naudot\xc4\x85 gr\xc5\xabd\xc5\xb3 spirit\xc4\x85. Senovi\xc5\xa1kai gamint\xc4\x85 jenever\xc4\x85 imta vadinti Oude, o naujovi\xc5\xa1kai gaminam\xc4\x85\xc2\xa0\xe2\x80\x93 Jonge. Naujovi\xc5\xa1kame jenevere naudojama daugiau gr\xc5\xabd\xc5\xb3, o ne salyklo, \xc4\xaf j\xc4\xaf gali b\xc5\xabti \xc4\xafmai\xc5\xa1yta etanolio, gauto rauginant cukraus tirpalus._NEWLINE__NEWLINE_Dabar jeneveras, gaunamas distiliuojant gr\xc5\xabd\xc5\xb3 ir salyklo raugal\xc4\x85, vadinamas Graanjenever. Jonge jeneveras galio tur\xc4\x97ti ne daugiau kaip 15\xc2\xa0% etanolio ir ne daugiau 10 g/l cukraus rams. Oude jeneveras turi tur\xc4\x97ti ne ma\xc5\xbeiau kaip 15\xc2\xa0% etanolio ir ne daugiau kaip 20 g/l cukraus._NEWLINE_Korenwijn ('gr\xc5\xabd\xc5\xb3 vynas') yra g\xc4\x97rimas, labai pana\xc5\xa1us \xc4\xaf XVIII a. stiliaus jenever\xc4\x85. Jis da\xc5\xbenai kelerius metus brandinamas a\xc5\xbeuolo statin\xc4\x97se. Jis turi 51\xc2\xa0%-70\xc2\xa0% etanolio ir iki 20 g/l cukraus._NEWLINE_Haseltas (Hasselt) Belgijoje ir Schidamas (Schiedam) bei Groningenas (Groningen) Nyderlanduose gars\xc4\x97ja savo jeneverais._NEWLINE_Oland\xc5\xb3 kompanija Lucas Bols gamina ir Piet\xc5\xb3 Amerikoje pardavin\xc4\x97ja oude genever, kuris ten \xc5\xbeinomas kaip ginebra. Kitos gerai \xc5\xbeinomos oland\xc5\xb3 jenevero daryklos Schiedame yra Melchers, Henkes ir Hasekamp.\n_START_SECTION_\nVartojimas\n_START_PARAGRAPH_\nJonge jenever kartais pateikiamas \xc5\xa1altas i\xc5\xa1 butelio, laikyto \xc5\xa1aldytuve. Auk\xc5\xa1tesn\xc4\x97s kokyb\xc4\x97s oude jenever ir korenwijn paprastai nepatiekiami kambario temperat\xc5\xabros._NEWLINE__NEWLINE_Jeneveras, geriamas kartu su lageru, kaip priemon\xc4\x97 nuo pagiri\xc5\xb3 vadinamas kopstoot 'sm\xc5\xabgis galva'."